Nicolai Wammen (S), 2024-09-10:
Jeg synes også, at regeringen er konstruktive, eksempelvis når det gælder landdistrikterne.
Vi har på uddannelsesområdet lige haft diskussionen om at tilføre midler uden for de store byer.
Det er en vigtig del.
Det, regeringen har spillet ud med på turismeområdet, er jo også noget, der i høj grad vil komme landdistrikterne til gode.
Vi har sat ind i forhold til befordringsfradrag osv. Så det er en bred vifte af initiativer, regeringen kommer med, når det gælder om at sikre, at det ikke alene er de store byer, der klarer sig godt i Danmark, men at det er hele Danmark, der klarer sig godt.
Tak for det.
Og tak for en god debat.
Det har været en dag, hvor solen har skinnet det meste af tiden uden for vinduerne, og det har også sat sit præg på talerne
Den finanslov, vi har lagt frem fra regeringens side, er en finanslov, der prioriterer det, som jeg også tror at danskerne synes er det allervigtigste: Det er velfærd, det er den grønne omstilling, og det er tryghed og sikkerhed.
Jeg kan notere mig efter at have hørt indlæggene i dag, at der er hundrede sytten andre ting, som partierne også gerne vil have med ind i finansloven, og det er jo helt fair, og noget af det kan vi sikkert også finde plads til.
Men når man laver en finanslov, gælder det også at prioritere: Hvad er det vigtigste?
Hvad er det, som vi med de midler, vi nu engang har til rådighed, gerne især vil sætte en streg under?
Og her er det bl.a. den nære velfærd.
En del af det her finanslovsforslag er den aftale, vi lavede med kommunerne og regionerne før sommerferien.
Det er jo også noget af det, der har været debatteret meget i dag.
Det gjorde vi, fordi det er vigtigt.
Det gjorde vi, fordi man i rigtig mange kommuner og i øvrigt også i regionerne har et kæmpe ansvar for den velfærd, man leverer til borgerene i vores daginstitutioner, i vores skoler, i vores ældrepleje, i vores sundhedsvæsen og alle de andre steder i vores kommuner og regioner, hvor man har et ansvar.
Det har været anderledes i den tid, hvor jeg har haft det privilegium at få lov at være landets finansminister.
Der har vi på forhånd sagt, at vi skal lade pengene følge med, når der heldigvis kommer flere børn og ældre.
Men vi har også set, at man fortsat står med nogle store udfordringer.
Den aftale, vi lavede før sommerferien med kommunerne og med regionerne, betyder, at vi giver nogle væsentlig bedre muligheder for, at man, når man nu sidder og skal lave budgetter, så kan prioritere velfærden.
Men som jeg også sagde allerede dengang, løser det ikke alle problemer, og der vil stadig væk være kommuner, der kommer til at skulle foretage nogle svære prioriteringer.
Det syntes jeg var det rigtige at sige dengang, og det er også det rigtige at sige i dag, for det er sådan, verden er.
Det ændrer ikke på, at hvis vi ikke havde tilført de her penge, havde man stået i en helt anderledes situation derude, og det betyder, at i nogle kommuner vil man kunne se, at man kan forbedre velfærden, og i andre kommuner ville man ellers skulle have været ude i nogle sparerunder, som man nu undgår, og i atter andre kommuner er der stadig væk, selv om der bliver tilført penge med den bedste aftale i 15 år, nogle svære valg, der skal træffes.
Så har vi set, at der har været nogle kommuner, der er kommet i klemme i forhold til skattedelen og også nogle andre tekniske forhold, og derfor gik vi i forbindelse med finanslovspræsentationen helt ekstraordinært ind og lavede et forslag om at tilføre en likviditet på 2,5 mia. kr. ekstra oven i de aftaler, vi havde lavet med kommunerne før sommerferien, og det har hjulpet rigtig mange steder.
Jeg har også set, at der stadig væk er nogle kommuner, der på trods af det har det svært, og det skal der være respekt for.
Men vi har med de prioriteringer her også brugt en meget, meget stor del af de penge, vi har til rådighed i finansloven, på at give kommuner og regioner så gode rammer som muligt for at kunne give velfærden til borgerne.